U dosad najžešćoj borbi slovenskih i hrvatskih zastupnika u ovom sazivu Europskog parlamenta, Slovenci nisu uspjeli progurati odluku koja bi odgodila stupanje na snagu delegiranog akta Europske komisije o dopuštenom označavanju vina teran iz hrvatske Istre imenom koji je Slovenija zaštitila prije ulaska Hrvatske u EU.

Samo 5 glasova podrške, uz 26 glasova protiv, dobio je prijedlog slovenskog europarlamentarca iz redova pučana Franca Bogoviča, inače i bivšeg ministra poljoprivrede Slovenije.

Franc Bogovič i Ivan Jakovčić nakon glasanja u EP-u u kojem je Bogovičev prijedlog poražen:

IJ: Vaš #teran je odličan! FB: A i vaš je dobar pic.twitter.com/CxraXeFUbJ — Tomislav Krasnec (@krasnec) July 11, 2017

On i drugi slovenski zastupnici snažno su lobirali za podršku tom prijedlogu koji bi odgodio stupanje na snagu Komisijine odluke o teranu barem do sredine rujna, no i svi hrvatski europarlamentarci krenuli su u akciju lobiranja protiv slovenskog prijedloga. I u tome su uspjeli. Pomoglo je, naravno, to što je i predstavnik Komisije branio delegirani akt kojim će se omogućiti nastavak proizvodnje terana u hrvatskoj Istri.

No, pomoglo je i lobiranje Ivana Jakovčića, Marijane Petir, Ruže Tomašić i Tonina Picule koji je grupu europskih socijalista uvjerio da ne trebaju podržati slovenski prijedlog unatoč tome što je Slovenka Tanja Fajon, potpredsjednica te grupe, nagovarala svoje kolege da podrže Slovence.